text: El regidor socialista de la Garriga, Àlex Valiente, contrari al 155
  Publicat el Dimarts, 24 Octubre 2017 16:47
  Al degoteig de veus discrepants dins les pròpies files del PSC amb la postura oficial del PSOE, s'hi suma la de l'únic regidor socialista de la Garriga, que ahir dilluns va manifestar a través del seu perfil personal de Facebook la seva oposició frontal a l'aplicació de l'article 155 de la Constitució espanyola que pretén aplicar el govern de l'Estat i que suposaria la intervenció total de l'autonomia de Catalunya. Valiente assegura que son "moltíssims els i les militants socialistes" que demanen "una lluita ferma del partit contra l'aplicació del 155", alhora que demana que la situació es recondueixi amb eleccions i "es treballi per una reforma de la Constitució", que titlla d'obsoleta.
  Tant bon punt es va conèixer dissabte passat la notícia del suport incondicional de Pedro Sánchez i del seu partit a la decisió del president del govern espanyol, quatre alcaldes socialistes varen fer públic un comunicat oficial on s'insta al Partit dels Socialistes de Catalunya a oposar-se frontalment a l'aplicació de l'article 155. Els impulsors d'aquest comunicat varen ser Núria Parlon, Jordi Ballart, Josep Mayoral i Ignasi Giménez –els alcaldes socialistes de Santa Coloma de Gramenet, Terrassa, Granollers i Castellar del Vallès– però de seguida se'ls varen unir altres batlles de la seva formació.
  Al manifest d'aquest grup de socialistes catalans s'hi demana explícitament que el PSC en bloc no avali "en cap cas" la intervenció de l'autonomia catalana, de la mateixa manera que s'oposen clarament a una declaració d'independència; la seva proposta és un canvi de la Constitució espanyola.
  En aquesta mateixa línia, doncs, s'ha expressat el regidor garriguenc Àlex Valiente en el seu comentari a Facebook que acompanyava l'article que ha compartit del diari El Periódico titulat Históricos del sector catalanista del PSC llaman a oponerse al 155.
  En declaracions a La Garriga Digital.cat, Valiente recalca que segueix "apostant pel diàleg" i que no combrega "ni amb una DUI ni amb l'aplicació del 155". Assegura, a més, que, des del seu punt de vista, "seria contradictori apostar per millorar l'autogovern de Catalunya recolzar l'aplicació d'aquest article".